Seun sit regop ná ongeluk met buitebandTryston Jansen van Vuuren is Maandag ernstig beseer toe ŉ groot buiteband by Hoërskool Dr. EG Jansen in Boksburg op hom geval het. (Foto: Verskaf) ŉ McDonalds-kaasburger. Dít is al waarvoor Tryston Jansen van Vuuren (14), die Oos-Randse tiener wat sy pelvis Maandag in ŉ fratsongeluk by die skool gebreek het, nou lus is. Hy en sy ouers, Jan en Michelle, is ook oorstelp van vreugde dat hy reeds sowat 45 grade regop kan sit nadat hy Donderdag ŉ tweede operasie ondergaan het. Tryston is Vrydag na ŉ algemene saal oorgeskuif nadat hy die hele week in die trauma-eenheid van die Netcare Union-hospitaal in Alberton behandel is. Maroela Media het vroeër berig Tryston is ernstig beseer toe ŉ massiewe buiteband by Hoërskool Dr. EG Jansen, waar hy ŉ gr. 9-leerder is, tydens ŉ gespelery op hom beland het. Benewens sy pelvis het hy ook die been bó sy stuitjie gebreek en werwels in sy rug gekraak. Tryston Jansen van Vuuren is tans in die Netcare Union-hospitaal in Alberton. (Foto: Verskaf) Jansen van Vuuren sê ŉ uitskopstoel sal Saterdag in sy seun se hospitaalkamer ingedra word, sodat hy met gemak kan sit. “Dis ongelooflik dat hy ná vyf dae al kan sit. Dit is baie, baie goeie nuus,” het Jansen van Vuuren Vrydag aan Maroela Media gesê. Tryston het Maandagaand die eerste operasie ondergaan kort nadat hy met ŉ noodhelikopter na dié hospitaal vervoer is. “Die behandeling wat hy in dié trauma-eenheid ontvang het, was uitstekend. Hy het Donderdag ŉ operasie ondergaan en ŉ dag later sit hy al regop. God is so goed. Dis net ongelooflik.” Hy sê sy seun het weer Vrydag vir hom gesê: “Sien, my Koning kyk nog steeds na my.” Hoewel hy nou en dan pyn het, sê Jansen van Vuuren Tryston is uiters gemotiveerd. Hy sal na verwagting sowat ses tot agt weke in die hospitaal deurbring.